KOMISIJOS ATASKAITA TARYBAI

2004 m. balandžio 29 d. Tarybos reglamento (EB) Nr. 866/2004 įgyvendinimo ir jį taikant susidariusios padėties tryliktoji ataskaita (2016 m. sausio 1 d. – gruodžio 31 d. laikotarpis)

Tarybos reglamentas (EB) Nr. 866/2004 dėl režimo pagal Stojimo akto 10 protokolo 2 straipsnį (toliau – Žaliosios linijos reglamentas, ŽLR) įsigaliojo 2004 m. gegužės 1 d. Juo nustatomos ES teisės nuostatų taikymo asmenų, prekių ir paslaugų judėjimui per liniją, skiriančią Kipro Respublikos sritis, kurių Vyriausybė veiksmingai nekontroliuoja, ir sritis, kurias ji kontroliuoja, sąlygos. Siekiant užtikrinti šių taisyklių veiksmingumą, jas imta taikyti plačiau – įtraukiant tarp šias sritis ir Jungtinės Karalystės Rytų suverenios bazės teritorijos (RSBT) skiriančią ribą.

Ši ataskaita apima 2016 m. sausio 1 d. – gruodžio 31 d. laikotarpį.

Dėl šio reglamento įgyvendinimo Komisija palaiko konstruktyvų dialogą su atitinkamomis Kipro Respublikos valdžios institucijomis, Suverenios bazės teritorijos (SBT) administracija ir su Kipro turkų prekybos rūmais (toliau – TCCoC).

1. ASMENŲ PERĖJIMAS

1.1. Sienos kirtimas oficialiuose sienos kirtimo punktuose

Reglamentu nustatyta nuolatinė Kipro, kitų ES piliečių ir trečiųjų šalių piliečių, oficialiuose sienos kirtimo punktuose kertančių Žaliąją liniją (toliau – linija), laisvo judėjimo teisinė sistema. Palyginti su ankstesniais metais, 2016 m. sieną kertančių Kipro turkų ir Kipro graikų padaugėjo.

Remiantis Kipro Respublikos duomenimis, ataskaitoje aptariamu laikotarpiu iš Vyriausybės kontroliuojamų sričių į Kipro šiaurinę dalį užregistruoti 613 111 (pernai 534 879) Kipro graikų ir 244 929 (pernai 189 027) Kipro graikų transporto priemonių kirtimo atvejai ir 1 138 670 (pernai 1 055 130) Kipro turkų ir 413 208 (pernai 382 621) Kipro turkų transporto priemonių kirtimo atvejai iš Kipro šiaurinės dalies į Vyriausybės kontroliuojamas sritis .

Liniją kertančių Kipro pilietybės neturinčių ES piliečių ir trečiųjų šalių piliečių skaičius sumažėjo. Remiantis Kipro Respublikos policijos (toliau – CYPOL) duomenimis, ataskaitiniu laikotarpiu liniją kirto 385 426 (pernai – 491 860) Kipro pilietybės neturintys ES piliečiai ir trečiųjų šalių piliečiai.

Tačiau į pirmiau nurodytus CYPOL skaičius neįtraukti asmenys ir transporto priemonės, kirtę liniją iš šiaurinės Kipro dalies per Pergamo ir Strovilijos kirtimo punktus . RSBT ataskaitoje teigiama, kad Kipro šiaurinę dalį per šiuos punktus kirto 125 457 Kipro graikai (pernai 115 335), o 429 807 (pernai 389 412) Kipro turkai kirto liniją priešinga kryptimi, tuo tarpu 295 042 Kipro pilietybės neturintys ES piliečiai ir trečiųjų šalių piliečiai kirto liniją abiem kryptimis per RSBT esančius linijos perėjimo punktus.

2016 m. tiesiogiai linijos perėjimo punktuose dirbančių CYPOL darbuotojų skaičius išliko toks pats, kaip ir 2015 m. – 69.

Kipro turkų bendruomenės surinkti duomenys rodo, kad iš Vyriausybės kontroliuojamų teritorijų į šiaurinę Kipro dalį liniją kirtusių Kipro graikų skaičius (980 724) ir Kipro graikų transporto priemonių skaičius (346 609) padidėjo. Iš tų duomenų taip pat matyti, kad priešinga kryptimi liniją kirtusių Kipro turkų skaičius (1 762 498) ir Kipro turkų transporto priemonių skaičius (728 049) padidėjo. Liniją iš Vyriausybės kontroliuojamų teritorijų į šiaurinę Kipro dalį 1 253 446 kartus kirto užsienio piliečiai.

2016 m. nepranešta apie jokius su linijos kirtimu susijusius incidentus. Tačiau Kipro turkų autobusams, vežantiems ES piliečius, Kipro Respublikos valdžios institucijos iki šiol dar neleidžia patekti į Vyriausybės kontroliuojamas teritorijas.

Nors Kipro turkų bendruomenės įvykdytas tam tikrų reikalavimų dėl žaliosios linijos kirtimo į Kipro šiaurinę dalį panaikinimas 2015 m., pritaikius vienašalę pasitikėjimo stiprinimo priemonę, nepatenka į Žaliosios linijos reglamento taikymo sritį, jis toliau turėjo teigiamą poveikį sienos kirtimo atvejų skaičiui 2016 m.

2017 m. sausio mėn. Jungtinių Tautų Generalinio Sekretoriaus ataskaitoje nurodyta, kad, padedant UNFICYP, toliau siekiama sudaryti geresnes sąlygas religinėms apeigoms atlikti. Tačiau pranešama, kad ne Vyriausybės kontroliuojamose srityse yra vis sunkiau gauti leidimus religinėms apeigoms atlikti.

1.2. Neteisėta migracija per žaliąją liniją ir prieglobstis

Iš CYPOL pateiktų 2016 m. duomenų matyti, kad padidėjo neteisėtai liniją iš šiaurinės Kipro dalies į Vyriausybės kontroliuojamas sritis kertančių migrantų skaičius. 2016 m. tokių migrantų buvo 1 499, 2015 m. – 1 290, 2014 m. – 970, 2013 m. – 1 043, ir 2012 m. – 1 265. Dažniausiai liniją kirtę sulaikyti neteisėti migrantai buvo iš šių kilmės šalių: Sirijos (704), Somalio (217), Pakistano (141), Kamerūno (60), ir Irano (46). Iš šių 1 499 neteisėtų migrantų 87 proc. (1 310) pateikė prašymus dėl tarptautinės apsaugos Kipro Respublikoje. Dauguma šių asmenų buvo iš Sirijos (702).

Neteisėti migrantai paprastai sulaikomi atliekant tikrinimą prie linijos ir oro uostuose, jiems mėginant išvykti iš Kipro, arba policijos nuovadose, jiems prašant tarptautinės apsaugos.